Smut forbi kirken uanmeldt i løbet af dagen og gå derfra som et ægtepar. Sådan lyder konceptet for en drop in-vielse, en mulighed til folk som Vor Frue Kirke i Aalborg fredag prøvede af for første gang. - Det var virkelig fantastisk. Man kan sige, at når alt det der forbrugshelvede er skraldet af, så kan man virkelig mærke og høre, hvad det hele handler om, og det blev jeg enormt rørt af. At man faktisk kunne høre teksten fra biblen, og hvad det egentlig er man siger ja til, fortæller den netop nygifte, Maj Ingemann-Molden, til TV2 Nord. Der var mange par som benyttede sig af muligheden, da vielserne gik i gang ved middagstid. 24 par sagde ja til hinanden. - Vi har tænkt her i Vor Frue Kirke, at mennesker i dag gerne vil en autentisk udgave af vielsen, uden at det nødvendigvis er forbundet med masser af traditionstunge ting, som også fordyre et bryllup. I virkeligheden synes vi ikke, at det passer til et kirkebryllup, at det løber op i 100.000 kroner, det matcher ikke vores værdisæt. Hvis nogen har lyst til det, så er det selvfølgelig også okay. Vi vil gerne afprøve, om det mere enkle og bæredygtige form for bryllup har en gang på jord. Vi kan konstatere ved fremmødet allerede i dag, at der er stor interesse for det, fortæller sognepræst ved Vor Frue Kirke til TV2 Nord. Efter planen skulle sidste vielse finde sted klokken 17. Men på grund af det store fremmøde, går den sidste vielse først i gang klokken 18.40. Maj Ingemann-Molden og hendes mand blev gift i England for flere år siden på grund af nogle regler. De har altid gerne ville et rigtigt kirkebryllup, men så kom der børn, og det var svært at finde tiden. De besluttede for en uge siden, at de ville drop in-vies. - Det her er den moderne kirke, med alt det bedste som kirken står for, og som tro står for, men i en moderne kontekst, og det vil vi rigtigt gerne støtte, siger Maj Ingemann-Molden. En kritik mod drop in-vielserne er, at de kan virke overfladiske, men det er ikke sognepræstens oplevelse. - Det er folk, som i lang tid har overvejet at blive gift, men ikke lige har fundet den rette anledning til det, og de tager det meget seriøst er min opfattelse, slutter Sophie Nordentoft.

Opsummering:
Vor Frue Kirke i Aalborg afprøver det nye koncept drop in-vielser.